Nidelva har steget jevnt og trutt de to siste døgnene. I går fortalte NRK at vannet hadde fosset inn kjelleren på bryggeriet i Grimstad. Nøgne Ø måtte derfor stenge produksjonen.

Foto: Erik Wiig Andersen / NRK

I går skrev NRK at flomvannet hadde fylt kjelleren på Nøgne Ø. Onsdag har vannet steget opp i produksjonslokalet. Foto: Erik Wiig Andersen / NRK

Slik ser det ut i produksjonslokalet. Foto: Odd Rømteland / NRK

Les også: Nøgne Ø stenges på grunn av oversvømmelse

Onsdag har elva fylt hele kjelleren i produksjonsbygget og vannet står nå omkring 0,5 meter opp på veggen.

De to siste dagene har bryggeriet blitt hindret i og produserer omkring 8000 liter øl hver dag. 30.000 liter ferdigprodusert øl har stått i fare for å bli ødelagt. Ølet må nemlig holdes kjølig for å ikke bli skadet. En elektriker har derfor jobbet dag og natt for å få opp å stå en alternativ kjøling.

– Ølet har vi klart å redde ved å få i gang aggregater. Men vi kan ikke produsere noe på lang tid, sier daglig leder Tore Nybø til NRK.no.

Ifølge daglig leder Tore Nybø må produksjonen holdes stengt i alle fall i 1,5 uke som følge av oversvømmelsene.

– Vi aner foreløpig ikke hvor store skader det er snakk om, sier Nybø til NRK.no.

Daglig leder i Arendalsvassdragets brukseierforening, André Gjerde, vil Nidelva nå flomtoppen i løpet av onsdag. Han tror ikke elva kommer til å stige mer dersom prognosene slår til.

– Foreløpig er det registrert skader i kjellere og landsbruksområder, sier Gjerde.